## La Generalitat constituïx una comissió de seguiment amb empresaris i ajuntaments per al desenrotllament del projecte d’ampliació de la CV-60

*** El conseller assegura que es treballa per a reduir els terminis de la redacció del projecte del tram entre l’Olleria i Terrateig
* El titular d’Infraestructures remarca la importància d’una via que connecta les comarques de l’interior de la província de València amb la costa i Castella-la Manxa**

La Generalitat ha constituït una comissió de seguiment amb empresaris i ajuntaments per al desenrotllament del projecte d’ampliació de la CV-60, que es reunirà periòdicament per a analitzar la situació i agilitzar els tràmits.

Així ho ha destacat el conseller de Medi Ambient, Infraestructures i Territori, Vicente Martínez Mus, qui ha assegurat que “hi ha avanços en dos trams d’este vial, que és troncal per a les comarques centrals de la nostra Comunitat” després de reunir-se amb alcaldes i empresaris a l’Olleria. A la trobada també han assistit el secretari autonòmic d’Infraestructures, Javier Sendra; el secretari autonòmic d’Indústria, Felipe Carrasco; i la directora general d’Infraestructures Viàries, M. José Martínez Ruzafa.

La CV-60 és l’eix vertebrador, transversal a la costa, que connecta les comarques de l’interior de la província de València, també Castella-la Manxa i Madrid amb la costa i amb el corredor mediterrani. En esta línia, Martínez Mus ha remarcat que “la reunió ha sigut productiva, perquè tots volem avançar a pas ràpid i ferm. Per això, estem intentant conjurar-nos en esta direcció per a desempolsar el projecte i iniciar l’obra”.

Respecte als trams, el de la connexió AP-7 a l’Olleria-Terrateig, preveu una calçada única i un carril per sentit. El projecte de construcció està en fase de redacció des de maig de 2024 i disposa d’un pressupost d'adjudicació redacció d’1,4 milions d’euros, amb un termini de 36 mesos.

El projecte serà el full de ruta de l’enllaç de l’AP-7 amb la CV-60 a l’Olleria fins a Terrateig en un tram de 23 quilòmetres, que discorren per la comarca de la Vall d’Albaida. El mateix inclou les connexions a la xarxa local de carreteres amb 8 enllaços, alguns dels quals hauran de ser remodelats.

Pel que respecta al tram de set quilòmetres que connectarà la CV-60 amb l’AP-7 i l’N-332 entre Palma de Gandia-Gandia, el conseller ha explicat que “es troba ja redactat el projecte bàsic i també s’ha licitat el projecte de construcció”. I, ha afegit que “s’han presentat huit ofertes, que actualment s’estan estudiant i valorant, per la qual cosa la previsió és firmar el contracte durant els pròxims mesos”.

La futura actuació busca millorar la seguretat en els municipis de Palma de Gandia, el Real de Gandia, Beniflà, Beniarjó, Almoines i Gandia, ja que es reduirà el trànsit tant en vies urbanes i polígons industrials.

Fecha: 24/03/2025